Document ID: /roh_data/filtered/fineweb-2-filterrobots_roh.jsonl.gz/27843

Il tunnel da Mistail è 110 onns vegl. Sia sanaziun vegn fatga en plirs pass.
Traject da tren Casti-Tusaun resta serrà temporarmain
Durant il temp da sanaziun da quest atun vegnan midads ils binaris, il portal da la vart da Casti vegn sbuvà e la sola dals binaris vegn sbassada. En pli vegn montà in binari provisoric per il temp da renovaziun.
Il traject resta lura serrà. La Viafier retica ha endrizzà in servetsch da bus, avertescha dentant da calcular cun enfin 15 minutas retard. Per viadis da ed en l'Engiadina recumonda ella a ses public da prender il tren via Vereina.
Proximas etappas da la renovaziun
Ils onns 2018 e 2019 vegn il tunnel lura sanà tenor il nov sistem da renovar tunnels. Plinavant survegnan ils portals ina construcziun da betun e crap. La fin dal 2019 vegn endrizzada l’entira tecnica ed i dat ina signalisaziun da la sortida d’urgenza cun passamauns illuminads.
Ils custs per sanar il tunnel da Mistail muntan a circa 15,5 milliuns francs.